**„prijedlog“**

**GRADSKO VIJEĆE**

**KLASA:**

**URBROJ:**

**Knin, 2022. godine**

Na temelju članka 66. stavka 1. Zakona o gospodarenju otpadom („Narodne novine“ broj 84/2021) i članka 35. Statuta Grada Knina („Službeno glasilo Grada Knina“ broj 3/21) Gradsko vijeće Grada Knina na svojoj \_\_ sjednici održanoj dana \_\_\_\_\_\_\_\_\_\_\_\_\_\_\_\_\_2022. godine, donosi

**ODLUKU**

**o načinu pružanja javne usluge sakupljanja komunalnog otpada na području Grada Knina**

**I. OPĆE ODREDBE**

Članak 1.

Ovom Odlukom utvrđuju se način i uvjeti pružanja javne usluge sakupljanja komunalnog otpada na području Grada Knina putem spremnika od pojedinog korisnika te prijevoza i predaje tog otpada ovlaštenoj osobi za obradu otpada (u daljnjem tekstu: javna usluga).

Javna usluga je usluga od općeg interesa.

Javna usluga uključuje sljedeće usluge:

* uslugu prikupljanja na lokaciji obračunskog mjesta odnosno mjesta primopredaje korisnika usluge:

1. miješanog komunalnog otpada,

2. biootpada,

3. reciklabilnog komunalnog otpada i

4. glomaznog otpada jednom godišnje te

* uslugu preuzimanja otpada u reciklažnom dvorištu,
* uslugu prijevoza i predaje otpada ovlaštenoj osobi.

**Članak 2.**

Ovom Odlukom propisuju se:

1. kriteriji obračuna količine miješanog komunalnog otpada;
2. standardne veličine i druga bitna svojstva spremnika za sakupljanje otpada;
3. najmanja učestalost odvoza otpada prema područjima;
4. obračunska razdoblja kroz kalendarsku godinu;
5. područja pružanja javne usluge;
6. iznos cijene obvezne minimalne javne usluge s obrazloženjem načina na koji je određena;
7. odredbe o načinu podnošenja prigovora i postupanja po prigovoru građana na neugodu uzrokovanu sustavom sakupljanja komunalnog otpada i prigovor na račun za javnu uslugu;
8. odredbe o načinu pojedinačnog korištenja javne usluge;
9. odredbe o načinu korištenja zajedničkog spremnika;
10. odredbe o prihvatljivom dokazu izvršenja javne usluge za pojedinog korisnika;
11. način određivanja udjela korisnika usluge u slučaju kad su korisnici usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima;
12. odredbe o ugovornoj kazni;
13. opći uvjeti ugovora s korisnicima;
14. odredbe o korištenju javne površine za prikupljanje otpada i mjestima primopredaje otpada ako su različita od obračunskog mjesta;
15. odredbe o količini glomaznog otpada koji se preuzima u okviru javne usluge;
16. odredbe o provedbi Ugovora koje se primjenjuju u slučaju nastupanja posebnih okolnosti uključujući elementarnu nepogodu, katastrofu i slično.

Članak 3.

Pojmovi koji se koriste u ovoj Odluci o načinu pružanja javne usluge sakupljanja komunalnog otpada na području Grada Knina (u daljnjem tekstu: Odluka) definirani su Zakonom o gospodarenju otpadom (u daljnjem tekstu: Zakon) i drugim podzakonskim aktima donesenima na temelju Zakona. Svi pojmovi koji se koriste u ovoj Odluci su rodno neutralni.

Pojedini pojmovi za potrebe ove Odluke imaju sljedeće značenje:

1. *biootpad j*e biološki razgradiv otpad iz vrtova i parkova, hrana i kuhinjski otpad iz kućanstava, restorana, ugostiteljskih i maloprodajnih objekata i slični otpad iz prehrambene industrije,
2. *djelatnost sakupljanja otpada* je djelatnost koja uključuje postupak sakupljanja otpada i postupak sakupljanja otpada u reciklažno dvorište,
3. *glomazni otpad* je otpadni predmet ili tvar koju je zbog zapremine i/ili mase neprikladno prikupljati u sklopu usluge prikupljanja miješanog komunalnog otpada te je u Katalogu otpada označen kao 20 03 07,
4. *komunalni otpad* je miješani komunalni otpad i odvojeno sakupljeni otpad iz kućanstava, uključujući papir i karton, staklo, metal, plastiku, biootpad, drvo, tekstil, ambalažu, otpadnu električnu i elektroničku opremu, otpadne baterije i akumulatore te glomazni otpad, uključujući madrace i namještaj te miješani komunalni otpad i odvojeno sakupljeni otpad iz drugih izvora, ako je taj otpad sličan po prirodi i sastavu otpadu iz kućanstva, ali ne uključuje otpad iz proizvodnje, poljoprivrede, šumarstva, ribarstva i akvakulture, septičkih jama i kanalizacije i uređaja za obradu otpadnih voda, uključujući kanalizacijski mulj, otpadna vozila i građevni otpad, pri čemu se ovom definicijom ne dovodi u pitanje raspodjela odgovornosti za gospodarenje otpadom između javnih i privatnih subjekata,
5. *miješani komunalni otp*ad je otpad iz kućanstva i otpad iz drugih izvora koji je po svojstvima i sastavu sličan otpadu iz kućanstava te je u Katalogu otpada označen kao 20 03 01,
6. *mjesto primopredaje* je lokacija, određena Izjavom o načinu korištenja javne usluge, na kojoj davatelj javne usluge preuzima otpad od korisnika usluge,
7. *naselje* je naselje propisano propisom kojim se uređuje područja županija, gradova i općina te naselja u Republici Hrvatskoj,
8. *obračunsko mjesto*je adresa nekretnine korisnika javne usluge,
9. *obračunsko razdoblje* je razdoblje na koje se odnosi obračun iznosa cijene javne usluge,
10. *opasni komunalni otpad* je opasni otpad iz podgrupe 20 01 i 15 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu pri čemu se opasnim komunalnim otpadom smatra sve dok se nalazi kod proizvođača tog otpada,
11. *opasni otpad* je otpad koji posjeduje jedno ili više opasnih svojstava,
12. *otpad*je svaka tvar ili predmet koje posjednik odbacuje, namjerava ili mora odbaciti,
13. *reciklabilni komunalni otpad* je otpadni papir i karton, otpadna plastika, otpadni metal i otpadno staklo, uključujući otpadnu ambalažu, iz kućanstva koji su komunalni otpad,
14. *reciklažno dvorište* je nadzirani ograđeni prostor namijenjen odvojenom prikupljanju i privremenom skladištenju manjih količina opasnog komunalnog otpada, reciklabilnog komunalnog otpada i drugih propisanih vrsta otpada,
15. *sakupljanje otpada*je prikupljanje otpada, uključujući prethodno razvrstavanje otpada i skladištenje otpada u svrhu prijevoza na obradu,
16. *spremnik* je posuda, kanistar, kontejner, bačva, kutija, vreća i drugi odgovarajući spremnik koji sprječava rasipanje, razlijevanje odnosno ispuštanje otpada u okoliš.

**Članak 4.**

Davatelj javne usluge iz članka 1. ove Odluke za područje Grada Knina je trgovačko društvo u vlasništvu Grada Knina, ČISTOĆA I ZELENILO d.o.o., sa sjedištem u Kninu, Trg Oluje 5. kolovoza 1995. kbr.9 OIB: 46163832762 (u daljnjem tekstu: Davatelj usluge).

Područje pružanja javne usluge je administrativno područje Grada Knina sa pripadajućim naseljima.

**Članak 5.**

Davatelj javne usluge dužan je:

1. gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno redu prvenstva gospodarenja otpadom i način na koji ne dovodi do miješanja odvojeno sakupljenog komunalnog otpada s drugom vrstom otpada ili otpadom koji ima drukčija svojstva,
2. pružati javnu uslugu u skladu sa Zakonom i ovom Odlukom,
3. snositi sve troškove gospodarenja prikupljenim otpadom, osim troškova postupanja s reciklabilnim komunalnim otpadom koji se sastoji pretežito od otpadne ambalaže,
4. osigurati korisniku usluge spremnike za primopredaju komunalnog otpada,
5. preuzeti sadržaj spremnika od korisnika usluge i to odvojeno miješani komunalni otpad, biootpad, reciklabilni komunalni otpad i glomazni otpad,
6. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja,
7. osigurati uvjete kojima se ostvaruje pojedinačno korištenje javne usluge neovisno o broju korisnika usluge koji koriste zajednički spremnik,
8. predati sakupljeni reciklabilni komunalni otpad osobi koju odredi Fond za zaštitu okoliša i energetsku učinkovitost,
9. voditi evidenciju o preuzetoj količini otpada od pojedinog korisnika javne usluge u obračunskom razdoblju prema kriteriju količine otpada, sukladno Zakonu,
10. održavati natpis s nazivom davatelja usluge na spremniku za primopredaju komunalnog otpada kod korisnika,
11. osigurati sigurnost, redovitost i kvalitetu javne usluge,
12. predati miješani komunalni otpad u centar za gospodarenje otpadom sukladno Planu gospodarenja otpadom Republike Hrvatske,
13. obračunati cijenu javne usluge na način propisan Zakonom, ovom Odlukom i Cjenikom,
14. na računu za javnu uslugu navesti sve elemente temeljem kojih je izvršio obračun cijene javne usluge, uključivo i porez na dodanu vrijednost određen sukladno posebnom propisu kojim se uređuje porez na dodanu vrijednost.

Spremnik za primopredaju komunalnog otpada kod korisnika usluge mora sadržavati natpis s nazivom davatelja usluge, oznaku koja je u Evidenciji o preuzetom komunalnom otpadu pridružena korisniku usluge i obračunskom mjestu i naziv vrste otpada za koju je spremnik namijenjen.

Davatelj usluge koji osim pružanja javne usluge obavlja i druge poslove, dužan je voditi evidenciju prihoda i rashoda od javne usluge tako da je u svakom trenutku moguće utvrditi postojeće prihode i rashode od javne usluge.

O svom radu davatelj usluge dužan je predstavničkom tijelu jedinice lokalne samouprave podnijeti Izvješće o radu do 31. ožujka tekuće godine za prethodnu kalendarsku godinu i dostaviti ga Ministarstvu.

Izvješće iz stavka 4. ovoga članka sadrži opće podatke o području pružanja javne usluge, obračunskim mjestima, korisnicima usluge i odvojenom sakupljanju otpada, podatke o redovitosti sustava, podatke o kvaliteti pružanja javne usluge i ekonomskoj učinkovitosti sustava sakupljanja komunalnog otpada.

**Članak 6.**

Korisnik javne usluge na području pružanja javne usluge (u daljnjem tekstu: korisnik usluge) je vlasnik nekretnine odnosno vlasnik posebnog dijela nekretnine i korisnik nekretnine odnosno posebnog dijela nekretnine kada je vlasnik nekretnine odnosno posebnog dijela nekretnine obvezu plaćanja ugovorom prenio na tog korisnika i o tome obavijestio Davatelja usluge ili stvarni korisnik nekretnine.

Korisnici javne usluge iz stavka 1. ovoga članka ovisno o načinu korištenja nekretnine, trajno ili povremeno, u svrhu stanovanja (vlasnici stanova, kuća, nekretnina za odmor) ili u svrhu obavljanja djelatnosti ili druge svrhe, razvrstavaju se u kategoriju:

1. korisnika kućanstvo ili

2. korisnika koji nije kućanstvo (drugi izvori komunalnog otpada).

Korisnik kategorije koja nije kućanstvo je korisnik javne usluge koji nije razvrstan u kategoriju kućanstvo, a koji nekretninu koristi u svrhu obavljanja djelatnosti, što uključuje i iznajmljivače koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnost.

**Članak 7.**

Korisnik javne usluge iz ove Odluke dužan je:

1. koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženog spremnika i to odvojeno po vrstama u odgovarajuće spremnike za miješani komunalni otpad, biootpad i reciklabilni komunalni otpad,

2. omogućiti Davatelju usluge pristup spremniku na mjestu primopredaje otpada (ispred nekretnine korisnika javne usluge) na način da sukladno obavijesti o prikupljanju komunalnog otpada, u dane odvoza određene vrste otpada, iznese zaduženi spremnik iz svog dvorišta ili svoje nekretnine, kad mjesto primopredaje otpada nije na javnoj površini,

3. postupati s otpadom na obračunskom mjestu korisnika usluge na način koji ne dovodi u opasnost ljudsko zdravlje, ne dovodi do rasipanja otpada oko spremnika i ne uzrokuje pojavu neugode drugoj osobi zbog mirisa otpada,

4. odgovarati za postupanje s otpadom i spremnikom na obračunskom mjestu korisnika usluge te kad više korisnika koristi zajednički spremnik zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika,

5. platiti Davatelju usluge iznos cijene javne usluge za obračunsko mjesto i obračunsko razdoblje, osim za obračunsko mjesto na kojem je nekretnina koja se trajno ne koristi, sukladno s važećim cjenikom Davatelja javne usluge,

6. predati opasni komunalni otpad u reciklažno dvorište odnosno postupiti s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo,

7. predati odvojeno miješani komunalni otpad, reciklabilni komunalni otpad, opasni komunalni otpad i glomazni komunalni otpad,

8. predati odvojeno biootpad putem odgovarajućih spremnika ili kompostirati biootpad na mjestu nastanka,

9. dostaviti Davatelju usluge ispunjenu Izjavu o načinu korištenja javne usluge,

10. omogućiti Davatelju usluge označivanje spremnika odgovarajućim natpisom i oznakom.

Korisnik usluge koji nije kućanstvo dužan je predati odvojeno miješani komunalni otpad i otpad koji nije komunalni otpad, a uslugu preuzimanja otpada koji nije komunalni može ugovoriti s Davateljem usluge ili s drugim ovlaštenim sakupljačem navedenog otpada.

Opasni otpad korisnik javne usluge kategorije koji nije kućanstvo dužan je predavati isključivo ovlaštenom sakupljaču.

**II. NEKRETNINA KOJA SE TRAJNO NE KORISTI**

**Članak 8.**

Nekretnina koja se trajno ne koristi je nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva.

Trajno nekorištenje nekretnine utvrđuje se na temelju pisanog očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije (obračuna potrošnje električne energije) i/ ili pitke vode (obračuna potrošnje pitke vode iz javnog vodovoda) ili na drugi odgovarajući način uključujući očevid lokacije.

Trajnim nekorištenjem nekretnine smatra se ako je godišnja potrošnja električne energije manja od 20 kWh ili potrošnja vode do 2 m3.

Komunalni redar može temeljem očevida lokacije nekretninu koja nije useljiva proglasiti trajno nekorištenom uz dopis u privitku kojega će priložiti fotografiju predmetne nekretnine.

Nije dopuštena privremena odjava korištenja javne usluge na nekretnini.

**Članak 9.**

Zahtjev za odjavu korištenja javne usluge na nekretnini koja se trajno ne koristi, korisnik javne usluge može podnijeti Davatelju javne usluge (stan, kuća, poslovni prostor).

Prilikom podnošenja zahtjeva iz stavka 1. ovog članka korisnik javne usluge dužan je Davatelju javne usluge:

* vratiti sve zadužene spremnike
* podmiriti sve dospjele račune

Na temelju osnovanog zahtjeva korisnika iz stavka 1.ovog članka Davatelj javne usluge izdaje pisano odobrenje o odjavi korištenja javne usluge na nekretnini koja se trajno ne koristi za period od najmanje 12 mjeseci s tim da je korisnik obvezan podnijeti zahtjev za svakih daljnjih 12 mjeseci uz priložene dokaze iz članka 8. stavka 3. ove Odluke.

Pisano odobrenje iz stavka 3. ovog članka neće biti izdano ukoliko nisu ispunjeni uvjeti iz stavka 2. ovog članka.

**Članak 10.**

Davatelj javne usluge ima pravo provjeriti svaku prijavljenu promjenu od strane korisnika javne usluge (promjenu nositelja prava vlasništva ili prava korištenja nekretnine) vezano za korištenje javne usluge na svom obračunskom mjestu.

Ukoliko je zahtjev korisnika javne usluge za promjenu osnovan, Davatelj javne usluge prihvatit će ga od prvog dana sljedećeg mjeseca odnosno bez mogućnosti retroaktivnog učinka prijavljene promjene.

O svakoj promjeni podataka iz Izjave o načinu korištenja javne usluge korisnik usluge dužan je obavijestiti Davatelja usluge u roku 15 dana od dana kada je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena.

**III.KRITERIJI OBRAČUNA KOLIČINE MIJEŠANOG KOMUNALNOG OTPADA**

**Članak 11.**

Kao kriterij obračuna količine miješanog komunalnog otpada ovom odlukom se određuje: „volumen zaduženog spremnika miješanog komunalnog otpada izražen u litrama i broj pražnjenja spremnika u obračunskom razdoblju“.

Kriterij iz prethodnog stavka se primjenjuje i za korisnike koji koriste spremnike sa ugrađenim „otpadomjerima“, na način da zapremnina otpadomjera predstavlja volumen zaduženog spremnika.

Obračun količine otpada u slučaju iz stavka 1. i stavka 2. ovog članka vrši se umnoškom broja pražnjenja spremnika u obračunskom razdoblju i volumena spremnika odnosno izvršenih predaja. Kao osnova za određivanje količine otpada se u tom slučaju primjenjuje volumen zaduženog odnosno ugovorenog spremnika, a ne popunjenost spremnika na dan preuzimanja otpada kod korisnika.

Prilikom predaje otpad u spremniku nije dozvoljeno prethodno sabijati, prešati ili drugim postupcima tretirati kako bi se smanjio volumen otpada.

**IV. STANDARDNE VELIČINE I DRUGA BITNA PITANJA SVOJSTVA SPREMNIKA ZA SAKUPLJANJE OTPADA**

**Članak 12.**

Spremnike za komunalni otpad osigurava Davatelj usluge.

Standardna veličina i druga bitna svojstva spremnika za sakupljanje miješanog komunalnog otpada mora se odrediti tako da je spremnik primjeren potrebi pojedinog korisnika usluge.

Ovom odlukom određuje se:

* 1. Zelenom bojom moraju biti obojani spremnici za komunalni otpad.
  2. Plavom bojom moraju biti obojani spremnici za papir i karton.
  3. Žutom bojom moraju biti obojani spremnici za plastičnu i metalnu ambalažu.
  4. Zelenom bojom moraju biti obojani spremnici za staklenu ambalažu te moraju sadržavati vidljivu oznaku da se putem toga spremnika prikuplja staklena ambalaža.

Standardni tipizirani spremnici u smislu ove odluke su spremnici koji moraju omogućiti pražnjenje komunalnim vozilima sa sustavima za podizanje spremnika.

Spremnici u smislu ove Odluke podrazumijevaju i namjenske polu-podzemne spremnike za prikupljanje otpada u sklopu organizacije sustava gospodarenja otpadom.

Spremnici za papir, plastiku i staklo postavljeni na javnim površinama uz suglasnost sa nadležnim upravnim odjelom Grada Knina („zeleni otoci“) ili u reciklažnom dvorištu namijenjeni su Korisnicima usluge kućanstvo.

U spremnike za miješani komunalni otpad zabranjeno je odlagati otpadni papir, metal, plastiku, staklo, tekstil, opasni otpad, zeleni otpad, tehnološki otpad, otpadni građevinski materijal, otpad iz klaonica, ugostiteljskih objekata, mesnica, ribarnica, leševe životinja, akumulatore, autogume, električne baterije, granje, otpad iz vrta, žar te tekuće i polutekuće tvari.

**Članak 13.**

Davatelj usluge osigurava spremnike za prikupljanje komunalnog otpada i predaje ih korisniku usluge na korištenje.

Komunalni otpad se odvojeno sakuplja putem sljedećih spremnika:

1. standardiziranih plastičnih spremnika
2. standardiziranih metalnih spremnika
3. polupodzemnih spremnika sa nadogradnjom

Nadogradnja na polupodzemnim spremnicima je dodatni dio na poklopcu spremnika koji omogućava korisniku usluge mogućnost otvaranja manjeg spremnika (u daljnjem tekstu: otpadomjer) i odlaganje otpada definiranog volumena korištenjem elektronskog ključa, a što se elektronski evidentira kao preuzimanje spremnika definiranog volumena.

Spremnici moraju imati na sebi naziv otpada za koji su namijenjeni i oznaku/naziv Davatelja usluge.

Oznaka iz stavka 4. ovoga članka mora biti čitka i trajna, odnosno otporna na uobičajeno korištenje spremnika.

Davatelj usluge dužan je osigurati ispunjenje uvjeta iz stavka 2. ovoga članka prije ustupanja spremnika Korisniku usluge i dužan je održavati čitkost oznake iz stavka 4. ovoga članka.

Korisnik usluge koji već raspolaže spremnikom, a isti nema oznaku iz stavka 4. ovog članka, dužan je omogućiti Davatelju usluge označavanje spremnika sukladno stavku 4. ovoga članka.

Korisniku javne usluge nije dozvoljeno odlagati otpad izvan spremnika ili u količinama koje su veće od volumena dodijeljenog spremnika.

Korisniku javne usluge zabranjeno je oštećivati spremnike, po njima crtati i/ili pisati te ih premještati s mjesta koje je odredio Davatelj javne usluge.

**Članak 14.**

Za prikupljanje miješanog komunalnog otpada Davatelj usluge osigurava Korisnicima usluge kućanstvo:

* 1. standardizirani plastični spremnik volumena 120 litara,
  2. standardizirani plastični spremnik volumena 240 litara,
  3. polupodzemni spremnik s nadogradnjom u vidu sustava za identifikaciju korisnika usluge i otpadomjerom definiranog volumena 60 litara.

Za odvojeno sakupljanje biootpada iz biorazgradivog komunalnog otpada Davatelj usluge osigurava Korisnicima usluge kućanstvo u obiteljskim kućama:

* 1. standardizirani komposter volumena 400 litara,

Za prikupljanje otpadnog papira i kartona Davatelj usluge osigurava Korisnicima usluge kućanstvo:

1. standardizirani plastični spremnik volumena 120 litara,
2. standardizirani plastični spremnik volumena 240 litara,
3. standardizirani plastični spremnik volumena 360 litara,
4. standardizirani plastični/metalni spremnik volumena 770/1100 litara na javnim površinama /zelenim otocima,
5. spremnike u reciklažnom dvorištu.

Za prikupljanje otpadne plastike Davatelj usluge osigurava Korisnicima usluge kućanstvo:

1. standardizirani plastični spremnik volumena 120 litara,
2. standardizirani plastični spremnik volumena 240 litara,
3. standardizirani plastični spremnik volumena 360 litara,
4. standardizirani plastični/metalni spremnik volumena 770/1100 litara na zelenim otocima
5. spremnike u reciklažnom dvorištu,

Za prikupljanje otpadnog stakla Davatelj usluge osigurava Korisnicima usluge kućanstvo:

1. standardizirani plastični/metalni spremnik volumena 770/1100 litara na zelenim otocima volumena,
2. spremnike u reciklažnom dvorištu

Za prikupljanje (glomaznog otpada) Davatelj usluge osigurava Korisnicima usluge kućanstvo:

1. spremnike volumena 5.000 litara,
2. spremnike u reciklažnom dvorištu.

Za prikupljanje tekstilnog otpada osigurani su korisnicima usluge kućanstvo:

1. spremnici ovlaštenog sakupljača na javnim površinama/zelenim otocima,
2. spremnici u reciklažnom dvorištu.

Za prikupljanje metala i problematičnog otpada Davatelj usluge osigurava Korisnicima usluge:

1. spremnike u reciklažnom dvorištu.

**Članak 15.**

Za prikupljanje miješanog komunalnog otpada Davatelj usluge osigurava Korisnicima usluge koji nisu kućanstvo:

1.standardizirani plastični spremnik volumena 240 litara,

2. standardizirani metalni spremnik volumena 1100 litara,

3.standardizirani metalni spremnik volumena 5000 litara,

Za prikupljanje miješanog komunalnog otpada minimalni obračunski volumen spremnika za korisnike koji nisu kućanstvo utvrđuje se temeljem vrste djelatnosti korisnika koji nije kućanstvo. Određivanje minimalne veličine spremnika za korisnike koji nisu kućanstvo utvrđuje se prema sljedećim skupinama :

| **Grupe** | **Vrsta djelatnosti** | **Min. volumen spremnika** |
| --- | --- | --- |
| Grupa A | 1. uredi (javni uredi, agencije, banke, uredski prostori državne uprave, županijske i lokalne samouprave, sudova, agencija, pošta, fondova i slično, humanitarne organizacije, udruge), osiguravajuća društva, odvjetnički i javnobilježnički uredi, turističke agencije, objekti za igre na sreću, udruge, muzeji, galerije, knjižnice, knjižare, izložbeni prostori, galerije, kina, sportske dvorane, ambulante, ordinacije, trgovine odjećom i obućom i drugom neprehrambenom robom, kiosci za prodaju tiskovina i duhanskih proizvoda, 2. obrtničke djelatnosti: frizerski salon, salon za njegu i uljepšavanje, salon za masažu, brijač, kozmetičar, stolar, vodoinstalater, električar, automehaničar, autolimar, vulkanizer, bravar, radionice za popravak, keramičari i druge slične obrtne djelatnosti te druge slične djelatnosti, postolar, zlatarske radnje, foto studio 3. pekarnica bez proizvodnje kruha i peciva (kiosk) 4. trgovine odjećom i obućom i drugom neprehrambenom robom, kiosci za prodaju tiskovina i duhanskih proizvoda,   trgovina prehranom i mješovitom robom i sl. (minimarket);   1. caffe barovi, kavana i slični ugostiteljski objekti bez usluga pripreme hrane, fast food, 2. nekretnina za iznajmljivanje do 8 ležaja | 240 litara |
| Grupa B | 1. trgovine prehranom i mješovitom robom (supermarket); velike trgovine; velika skladišta, trgovački centri, 2. noćni klub, disco klub, 3. benzinske pumpe sa ugostiteljstvom i trgovinom i sl.; 4. tržnice i sl.; 5. tvornice i sl.; 6. škole i vrtići kapaciteta iznad 40 djece, učilišta, vjerski objekti, samostani, dom zdravlja, bolnica, dnevne bolnice, domovi za starije osobe i druge slične djelatnosti; 7. proizvodni pogon i sl.; 8. hoteli, pansioni, moteli, hosteli, restorani, pizzerie, ugostiteljski objekti sa pripremom i posluživanjem hrane; 9. nekretnina za iznajmljivanje od 9 ležaja i više; | 1. ara |

Predloženi minimalni obračunski volumen spremnika utvrđuje se temeljem vrste djelatnosti i ostalih kriterija propisanih stavkom 2. ovog članka.

Novim korisnicima, koji su razvrstani u kategoriju korisnika koji nije kućanstvo, Davatelj usluge će predložiti primjereni volumen spremnika temeljem uvida na terenu, uzimajući pri tome u obzir proizvedene količine otpada u istim ili sličnim gospodarskim subjektima na području pružanja usluge, te isti predložiti u Izjavi o načinu korištenja javne usluge koju dostavlja korisnicima usluga.

Korisnik koji nije kućanstvo, ukoliko mu je potrebna veća zapremnina od 1100 litara, a nema mogućnost smještaja spremnika od 5000 litara, veću zapremninu odnosno veći broj spremnika može posebno ugovoriti s Davateljem usluge.

V. NAJMANJA UČESTALOST ODVOZA OTPADA PREMA PODRUČJIMA

Članak **16**.

Davatelj javne usluge dužan je omogućiti korisniku javne usluge primopredaju komunalnog otpada na obračunskom mjestu korisnika:

* miješanog komunalnog otpada najmanje jednom tjedno;
* ambalažnog otpada (plastična i metalna ambalaža)najmanje jednom mjesečno;
* otpadnog papira i kartona najmanje jednom mjesečno;

Glomazni otpad Davatelj usluge dužan je u okviru javne usluge najmanje jednom u kalendarskoj godini preuzeti glomazni otpad od korisnika usluge kategorije kućanstvo, volumena do 2m3 na obračunskom mjestu korisnika usluge, bez naknade.

Davatelj usluga krajem tekuće godine donosi Plan preuzimanja komunalnog otpada s rasporedom i okvirnim vremenom odvoza komunalnog otpada i vrstama otpada za predstojeću godinu i s tim planom dužan je upoznati korisnika usluge putem Obavijesti o sakupljanju komunalnog otpada.

Ukoliko je korisniku koji nije kućanstvo potrebno dodatno pražnjenje spremnika za miješani komunalni otpad, Davatelj javne usluge, na zahtjev korisnika, naplatit će cijenu za dodatno pražnjenje sukladno cjeniku Davatelja usluge.

**VI. OBRAČUNSKA RAZDOBLJA KROZ KALENDARSKU GODINU**

**Članak 17.**

Obračunsko razdoblje određuje se u trajanju od mjesec dana. Počinje prvog dana u mjesecu, a završava zadnjeg dana u istome mjesecu, što predstavlja dvanaest obračunskih razdoblja kroz jednu kalendarsku godinu.

Davatelj javne usluge izdaje korisniku javne usluge račun posljednjeg radnog dana u mjesecu za tekući mjesec.

**VII. PODRUČJE PRUŽANJA JAVNE USLUGE**

**Članak 18.**

Područje pružanja javne usluge iz ove Odluke je čitavo administrativno područje Grada Knina kao jedinice lokalne samouprave.

**VIII. CIJENA USLUGE**

**Članak 19.**

Davatelj usluge dužan je obračunati cijenu javne usluge na način kojim se osigurava primjena načela „onečišćivač plaća“, ekonomski održivo poslovanje te sigurnost, redovitost i kvaliteta pružanja te usluge.

Davatelj usluge dužan je iz prihoda od naplate cijene javne usluge financirati samo troškove čija svrha je pružanje javne usluge, uključujući sljedeće:

- troškove nabave i održavanja opreme za prikupljanje otpada,

- troškove prijevoza otpada,

-troškove obrade miješanog komunalnog otpada i biootpada,

-troškove koji su nastali radom reciklažnog dvorišta zaprimanjem, bez naknade, otpada nastalog u kućanstvu na području Grada,

-troškove prijevoza i obrade glomaznog otpada koji se prikuplja u okviru javne usluge

- troškove vođenja propisanih evidencija i izvješćivanja u svezi s javnom uslugom.

**Obvezna minimalna javna usluga**

**Članak 20**.

Obvezna minimalna javna usluga je iznos koji se osigurava radi ekonomski održivog poslovanja te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu.

Cijena obvezne minimalne javne usluge dio je cijene javne usluge.

Na području pružanja javne usluge primjenjuje se:

1. jedinstvena cijena obvezne minimalne javne usluge za korisnika usluge razvrstanog u kategoriju korisnika kućanstvo i ona iznosi 47,64 kn. U cijenu nije uključen PDV.

2. jedinstvena cijena obvezne minimalne javne usluge za korisnika usluge razvrstanog u kategoriju korisnika usluge koji nije kućanstvo i ona iznosi 117,37 kn. U cijenu nije uključen PDV.

Ako se na istom obračunskom mjestu isti korisnik usluge može razvrstati i u kategoriju kućanstvo i u kategoriju korisnika usluge koji nije kućanstvo, korisnik usluge je dužan plaćati samo cijenu obvezne minimalne javne usluge obračunatu za kategoriju korisnika usluge koji nije kućanstvo.

**Obrazloženje izračuna cijene obvezne minimalne javne usluge**

**Članak 21.**

Za izračun cijene obvezne minimalne javne usluge obračunati su troškovi:

- za nabavu i održavanje opreme za prikupljanje otpada,

- za vođenje propisanih evidencija i izvješćivanja u svezi s javnom uslugom i

- nastali radom reciklažnog dvorišta, zaprimanjem, bez naknade, otpada nastalog u kućanstvu.

Troškovima navedenim u stavku 1. ovog članka pribrajaju se i troškovi zaposlenih, osim troškova zaposlenih na odlagalištu otpada.

Troškovi navedeni u stavku 1. i 2. ovog članka raspoređuju se na način da se dijele na korisnike usluge kućanstvo i korisnike usluge koji nisu kućanstvo srazmjerno ukupno proizvedenim količinama miješanog komunalnog otpada godišnje, za svaku kategoriju korisnika usluge, zasebno. Tako dobiveni iznosi dijele se na broj korisnika usluge pojedine kategorije.

**Cijena za količinu predanog miješanog komunalnog otpada**

**Članak 22.**

Cijena javne usluge za količinu predanog miješanog komunalnog otpada određuje se prema izrazu:

C = JCV × BP × U

pri čemu je:

C – cijena javne usluge za količinu predanog miješanog komunalnog otpada izražena u kunama, JCV – jedinična cijena za pražnjenje volumena spremnika miješanog komunalnog otpada izražena u kunama sukladno Cjeniku,

BP – broj pražnjenja spremnika miješanog komunalnog otpada u obračunskom razdoblju sukladno podacima u Evidenciji,

U – udio korisnika usluge u korištenju spremnika.

Davatelj usluge Cjenikom određuje cijenu za količinu predanog miješanog komunalnog otpada za redovno preuzimanje spremnika prema planu preuzimanja otpada koji je korisniku usluge dostavljen u Obavijesti i uvećanu cijenu za dodatno preuzimanje, po zahtjevu korisnika usluge, temeljem cjenika.

**Članak 23.**

Cjenik ili izmjene cjenika javne usluge (u daljnjem tekstu: Cjenik) je opći akt koji, na temelju ove Odluke donosi Davatelj usluge, a donosi se za područje Grada i sadrži cijenu u kunama za volumen preuzetog spremnika miješanog komunalnog otpada zasebno za korisnika usluge razvrstanog u kategoriju kućanstvo i za korisnika usluge razvrstanog u kategoriju koji nije kućanstvo.

Davatelj usluge dužan je provesti prethodno javno savjetovanje od najmanje 30 dana o prijedlogu Cjenika s obrazloženjem cijene ili izmjene cijene.

Davatelj usluge dužan je prije primjene Cjenika odnosno primjene izmjene Cjenika zatražiti suglasnost Gradonačelnika Grada na koju se cjenik odnosi.

Gradonačelnik Grada je dužan, prije nego je dana suglasnost na prijedlog Cjenika odnosno prijedlog izmjene Cjenika, provjeriti da je prijedlog Cjenika u skladu sa Zakonom te da predložene cijene potiču korisnika usluge da odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada te da, kad je to primjenjivo, kompostira biootpad te se o provjerenom očitovati.

Cjenik ili izmjene Cjenika iz stavka 1. ovoga članka ne mogu se primijeniti bez očitovanja iz prethodnog stavka i suglasnosti iz stavka 3. ovoga članka.

Davatelj usluge dužan je očitovanje iz stavka 4. ovog članka i suglasnost iz stavka 3. ovog članka objaviti u „Službenom glasilu Grada Knina“ i na svojim mrežnim stranicama te obavijestiti korisnika usluge o Cjeniku i izmjeni Cjenika 15 dana prije dana primjene Cjenika i u istom roku Cjenik dostaviti Ministarstvu.

**IX. NAČIN PODNOŠENJA PRIGOVORA I POSTUPANJE PO PRIGOVORU GRAĐANA NA NEUGODU UZROKOVANU SUSTAVOM SAKUPLJANJA KOMUNALNOG OTPADA**

**Članak 24.**

Davatelj usluge dužan je omogućiti građanima podnošenje pisanog prigovora na neugodu prouzročenu sustavom sakupljanja komunalnog otpada.

Pisani prigovor iz stavka 1. ovog članka podnosi se na adresu davatelja usluge trgovačko društvo ČISTOĆA I ZELENILO d.o.o., Kninu, Trg Oluje 5. kolovoza 1995., kbr. 9, 22300 Knin.

Prigovor iz ovog članka može se podnijeti poštom na adresu davatelja usluge, usmeno na zapisnik u uredu kod davatelja usluge ili slanjem prigovora elektroničkom poštom na adresu info@ciz.hr.

Davatelj usluge dužan je odgovoriti na prigovor građana u roku od 15 dana od dana zaprimanja prigovora.

Davatelj usluge dužan je voditi i čuvati pisanu evidenciju prigovora građana najmanje godinu dana od dana zaprimanja prigovora korisnika javne usluge.

Davatelj javne usluge dužan je putem svoje mrežne stranice i na izvatku računa za javnu uslugu obavijestiti građane o mogućnosti i načinu podnošenja prigovora na neugodu uzrokovanu sustavom sakupljanja komunalnog otpada.

Na postupak po prigovoru primjenjuju se odredbe posebnog propisa kojima se uređuje opći upravni postupak.

**Članak 25.**

Po primitku odgovora na pisani prigovor, nezadovoljan korisnik može podnijeti pisanu reklamaciju Povjerenstvu za reklamacije kojeg je Davatelj usluge dužan osnovati sukladno odredbama Zakon o zaštiti potrošača.

Povjerenstvo za reklamacije je dužno pisano odgovoriti na zaprimljene reklamacije korisnika u roku od 30 (trideset) dana od dana zaprimanja reklamacije.

Davatelj usluge dužan je voditi i čuvati pisanu evidenciju prigovora Korisnika najmanje godinu dana od dana primitka prigovora Korisnika.

**X. NAČIN POJEDINAČNOG KORIŠTENJA JAVNE USLUGE SAKUPLJANJA KOMUNALNOG OTPADA**

**Članak 26.**

Davatelj usluge dužan je osigurati uvjete kojima se ostvaruje pojedinačno korištenje javne usluge neovisno o broju korisnika usluge koji koriste zajednički spremnik.

Pojedinačno korištenje javne usluge sakupljanja miješanog komunalnog otpada Davatelj javne usluge osigurava na sljedeće načine:

* kada jedan korisnik samostalno koristi javnu uslugu, postavljanjem spremnika iz članka 13. ove Odluke na lokaciji odnosno na obračunskom mjestu kod korisnika javne usluge na način da je trećim osobama onemogućen pristup spremniku, uz osiguranje davatelju usluge da neometano može pristupiti spremniku radi primopredaje komunalnog otpada,
* kada više korisnika javne usluge koristi zajednički spremnik i ne postoji prostorna mogućnost smještaja spremnika na lokaciji odnosno na obračunskom mjestu kod korisnika javne usluge, postavljanjem zajedničkog spremnika na javnoj površini na način da je svakom korisniku dostupna mogućnost pojedinačnog pristupa zajedničkom spremniku u koji se odlaže otpad.

Zajednički spremnici/polupodzemni spremnici na javnim površinama moraju se smjestiti tako da ne ugrožavaju sigurnost prometa, da su na strminama osigurani od pomicanja i da su dostupni specijalnom vozilu za odvoz otpada Davatelja usluge.

Mjesto za postavljanje zajedničkih spremnika na površini javne namjene određuje se uz suglasnost nadležnog upravnog odjela Grada Knina.

**XI. NAČIN KORIŠTENJA ZAJEDNIČKOG SPREMNIKA**

**Članak 27.**

Za korisnike usluge gdje uvjeti pojedinačnog korištenja javne usluge nisu u potpunosti primjenjivi zbog tehničkih uvjeta, nepristupačnosti, ograničenja lokacije i neracionalnog povećanja troškova, usluga se osigurava putem zajedničkih spremnika na lokaciji zajedničkog obračunskog mjesta koje određuje davatelj usluge.

Korisnici koji koriste zajednički spremnik su korisnici koji koriste zajednički spremnik jer Davatelj usluga ne može vozilom pristupiti nekretnini korisnika.

U slučaju kad korisnici javne usluge iz kategorije kućanstva koriste zajednički spremnik, a nije postignut sporazum o njihovim udjelima, Davatelj usluge određuje udio korisnika usluge u korištenju zajedničkog spremnika na način da odredi udio prema podacima iz dostupne evidencije s kojom raspolaže davatelj usluge za obračunsko mjesto.

**XII.PRIHVATLJIVI DOKAZI IZVRŠENJA JAVNE USLUGE ZA POJEDINOG KORISNIKA JAVNE USLUGE**

**Članak 28.**

Davatelj usluge dužan je voditi evidenciju o preuzetoj količini otpada od pojedinog korisnika usluge u obračunskom razdoblju prema kriteriju količine otpada koji je određen člankom 11. ove Odluke.

Sastavni dio evidencije iz stavka 1. ovoga članka su i Izjava i dokazi o izvršenoj javnoj usluzi.

Davatelj usluge vodi evidenciju dokaza o izvršenoj javnoj usluzi za obračunsko mjesto u digitalnom obliku, na način da se svaki spremnik elektronski identificira, svako pražnjenje spremnika elektronski bilježi, a podaci potom prebacuju u knjigovodstveni program evidencije korištenja javne usluge.

Podaci iz evidencije korištenja javne usluge za obračunsko mjesto u digitalnom obliku smatraju se dokazom izvršenja javne usluge.

Prihvatljivi dokaz izvršenja javne usluge za pojedinog korisnika usluge predstavlja evidencija davatelja usluge o izvršenoj usluzi (evidencija o pražnjenju spremnika tijekom obračunskog razdoblja prema planu odvoza) za pojedinog korisnika usluge, pri čemu Davatelj usluge ne odgovara za neovlašteno korištenje spremnika od strane trećih osoba, već je svaki korisnik usluge dužan osigurati da njemu dodijeljeni spremnik neovlašteno ne koriste treće osobe.

# XIII. UGOVORNA KAZNA

# Članak 29.

Korisnik usluge dužan je platiti Davatelju usluge ugovornu kaznu ako ne ispunjava obveze iz članka 7. ove Odluke.

Iznos ugovorne kazne određen za pojedino postupanje korisnika usluge mora biti razmjeran troškovima uklanjanja posljedica takvog postupanja, a najviše do iznosa godišnje cijene obvezne minimalne javne usluge obračunate korisniku usluge iz stavka 1. ovog članka.

Na pitanja ugovorne kazne iz stavka 1. ovoga članka koja nisu uređena Zakonom primjenjuju se odredbe zakona kojim se uređuju obvezni odnosi.

Kad više korisnika usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika usluge snose svi korisnici usluge koji koriste zajednički spremnik.

Iznos određene ugovorne kazne iskazuje se na zasebnoj stavci na računu za javnu uslugu.

**Članak 30.**

Ugovorna kazna je iznos određen ovom Odlukom koji je korisnik usluge dužan platiti u Davatelju usluge ako ne ispunjava obveze iz članka 70. stavka 4. točka 1. do 4. i 6.do 9. Zakona o gospodarenju otpadom ili ju neuredno ispuni.

Činjenicu postupanja protivno Ugovoru utvrđuje ovlaštena osoba Davatelja usluge i o tome izrađuje zapisnik.

Radi utvrđivanja nužnih činjenica kojima se utvrđuje postupanje korisnika usluge protivno Ugovoru o korištenju javne usluge prema ovom članku, kao i činjenica nužnih za obračun ugovorne kazne, Davatelj usluge ovlašten je i dužan postupati po prijavi komunalnih redara, razmotriti i ispitati prijave građana, uzimati potrebne izjave od korisnika usluga, svojih zaposlenika i trećih osoba, osigurati fotografiranje i/ili video snimanje obračunskog mjesta korisnika usluge i koristiti takvu fotodokumentaciju, koristiti podatke iz izjave o načinu korištenja javne usluge, evidencije o preuzetom komunalnom otpadu, podatke očitanja mjernih uređaja za potrošnju električne energije ili pitke vode, podatke iz svojih poslovnih knjiga i drugih evidencija, cjenika ovlaštenih proizvođača opreme i uređaja, stručne, obrazložene i ovjerene procjene nastalih troškova uslijed pojedinog postupanja, vremensko trajanje pojedinog postupanja, te sve druge dokaze s pomoću kojih se i u svezi s drugim dokazima nedvojbeno može utvrditi postupanje korisnika usluge prema ovom članku, odnosno koji mogu poslužiti za obračun ugovorne kazne.

Odredbe o ugovornoj kazni navedene u Tablici 1. sadrže popis postupaka čijim izvršenjem korisnik usluge postupa protivno Ugovoru.

Tablica 1.

|  |  |  |  |
| --- | --- | --- | --- |
| **Ugovorna kazna - prekršaj** | **Opis postupaka za utvrđivanje postupanja protivno ugovoru** | Korisnik koji je kućanstvo | Korisnik koji nije kućanstvo |
| Korisnik usluge ne vrši predaju otpada Davatelju usluge, a nije u mogućnosti predočiti dokaz da ne koristi nekretninu (očitanje brojila za struju ili vodu i sl.) | Uvidom u evidenciju preuzimanja miješanog komunalnog otpada i uvidom u evidenciju korisnika koji trajno ne koriste nekretninu | 571,20 kn | 1.408,44 kn |
| Korisnik usluge nakon uporabe nije zatvorio otpadomjer | Opažanje djelatnika Davatelja usluge, snimak s nadzornih kamera koje je postavio Grad Knin, opažanje komunalnih redara | Min 47,60 kn  Max 571,20 kn | Min 117,37 kn  Max 1.408,44 kn |
| Korisnik usluge rukuje s otpadomjerom na način koji za posljedicu ima mehaničko oštećenje istoga | Opažanje djelatnika Davatelja usluge, fotozapis/videozapis s kamera koje je postavio Grad Knin | Min 300,00 kn  Max 10.000,00 kn | Min 300,00 kn  Max 10.000,00 kn |
| Korisnik usluge u otpadomjer/spremnik sabija otpad pa nije moguće gravitacijsko pražnjenje otpada | Opažanje djelatnika Davatelja usluge/komunalnih redara/ videozapis s kamera koje je postavio Grad Knin/fotozapis komunalnih redara i/ili djelatnika Davatelja usluge | Min 47,60 kn  Max 571,20 kn | Min 117,37 kn  Max 1.408,44 kn |
| Korisnik usluge odlaže otpad pokraj spremnika (miješani komunalni otpad, biootpad iz biorazgradivog komunalnog otpada, reciklabilni otpad) | Opažanje djelatnika Davatelja usluge/komunalnih redara/ videozapis s kamera koje je postavio Grad Knin/fotozapis komunalnih redara i/ili djelatnika Davatelja usluge | Min 47,60 kn  Max 571,20 kn | Min 117,37 kn  Max 1.408,44 kn |
| Korisnik usluge odlaže problematični otpad/opasni otpad u spremnike za miješani komunalni otpad, biorazgradivi komunalni otpad ili druge spremnike namijenjene reciklabilnom otpadu | Opažanje djelatnika Davatelja usluge/komunalnih redara/ videozapis s kamera koje je postavio Grad Knin/fotozapis komunalnih redara i/ili djelatnika Davatelja usluge | Min 47,60 kn  Max 571,20 kn | Min 117,37 kn  Max 1.408,44 kn |
| Korisnik usluge odlaže animalni otpad u spremnike za MKO, BKO ili u spremnike za reciklabilni otpad | Opažanje djelatnika Davatelja usluge/komunalnih redara/ videozapis s kamera koje je postavio Grad Knin/fotozapis komunalnih redara i/ili djelatnika Davatelja usluge | Min 47,60 kn  Max 571,20 kn | Min 117,37 kn  Max 1.408,44 kn |
| Poklopac ugovorenog spremnika za miješani komunalni otpad ne može se u potpunosti zatvoriti zbog odložene veće količine otpada od volumena spremnika | Opažanje i fotozapis djelatnika Davatelja usluge | Min 47,60  kn  Max 571,20 kn | Min 117,37 kn  Max 1.408,44 kn |
| Korisnik usluge odlaže miješani komunalni otpad u vrećice/spremnike za reciklabilni otpad | Opažanje i fotozapis djelatnika Davatelja usluge | Min 47,60 kn  Max 571,20 kn | Min 117,37 kn  Max 1.408,44 kn |
| Korisnik usluge je svojim ponašanjem oštetio spremnik na način da je onemogućena daljnja uporaba istog ili izjavljuje da nema spremnika a koji je zaprimio od Davatelja usluge | Opažanje i fotozapis djelatnika Davatelja usluge, Evidencija o preuzimanju otpada Davatelja usluge, | Min 300,00 kn  Max 4.000,00 kn | Min 300,00 kn  Max 4.000,00 kn |
| Vlasnik/korisnik nekretnine iz nije postupio sukladno odredbama iz članka 10. stavak 3. ove Odluke | Opažanje Djelatnika Davatelja usluge, evidencija Davatelja usluge, evidencija nadležnih tijela i službi | Min 47,60 kn  Max 571,20 kn | Min 117,37 kn  Max 1.408,44 kn |
| Korisnik usluge je izgubio karticu/ključ za otvaranje spremnika s nadogradnjom | Prijava Korisnika usluge | 500,00 kn | 500,00 kn |
| Korisnik usluge nije razvrstao reciklabilni komunalni otpad u vrećicama/spemnicima sukladno namjeni istoga/istih | Opažanje djelatnika Davatelja usluge uz fotodokumentaciju | Min 47,60 kn  Max 571,20 kn | Min 117,37 kn  Max 1.408,44 kn |

# XIV. OPĆI UVJETI UGOVORA S KORISNICIMA

**Članak 31.**

Opći uvjeti ugovora s korisnicima usluge sadržani su u Prilogu I.ove Odluke i čine njen sastavni dio.

# XV.GLOMAZNI OTPAD U OKVIRU JAVNE USLUGE

**Članak 32.**

Odvojeno prikupljanje glomaznog (krupnog) otpada provodi se putem reciklažnog dvorišta i putem preuzimanja glomaznog otpada na lokaciji obračunskog mjesta korisnika usluge.

Davatelj usluge dužan je odvojeno prikupljeni otpad iz prethodnog stavka ovoga članka zbrinuti na propisan način.

**Članak 33.**

Davatelj usluge u okviru javne usluge jednom u kalendarskoj godini preuzima glomazni otpad od korisnika usluge iz kategorije kućanstvo na lokaciji obračunskog mjesta bez naknade u najvećoj količini do 2 m³.

Na zahtjev korisnika usluge, Davatelj usluge preuzet će na obračunskom mjestu korisnika usluge iz kategorije kućanstva količinu glomaznog otpada iznad količine iz prethodnog članka, uz plaćanje cijene prema cjeniku Davatelja usluge.

Korisnik usluge kućanstvo može predati i veće količine glomaznog otpada samostalno u reciklažnom dvorištu.

Korisnik usluge koji se razvrstavaju u kategoriju korisnika koji nije kućanstvo može naručiti odvoz glomaznog otpada uz naplatu sukladno cjeniku Davatelja usluge.

**Članak 34.**

Glomazni otpad zabranjeno je odbacivati i odlagati na javnoj površini.

Zabranjeno je glomazni otpad odlagati u spremnike za komunalni otpad.

Zabranjeno je s glomaznim otpadom odlagati bačve, kante i slične posude u kojima ima ulja, boja, kiselina i drugih opasnih tvari te drugi problematični otpad.

# XVI. KORIŠTENJE JAVNE USLUGE U SLUČAJU NASTUPANJA IZVANREDNIH OKOLNOSTI (VIŠA SILA)

**Članak 35.**

Davatelj javne usluge omogućuje redovito pružanje usluge prikupljanja komunalnog otpada, osim u slučajevima kada uslugu nije moguće izvršiti zbog vanjskih, izvanrednih i nepredvidivih okolnosti koje se nisu mogle spriječiti, otkloniti ili izbjeći, odnosno u slučajevima nastupa okolnosti na koje davatelj javne usluge ne može utjecati.

Po prestanku uvjeta koji onemogućuju pružanje javne usluge prikupljanja komunalnog otpada, Davatelj javne usluge dužan je prikupiti i odvesti svu iznesenu (odloženu) količinu komunalnog otpada u najkraćem mogućem roku.

# XVII. NADZOR

**Članak 36.**

Nadzor nad provedbom ove Odluke obavlja nadležni upravni odjel Grada.

Nadzor nad provedbom ove Odluke u dijelu postupanja za koja je propisana ugovorna kazna obavlja Davatelj usluge.

Za sankcioniranje prekršaja odlaganja otpada na javnoj površini ili onečišćenja javnih površina nepravilnim postupanjem s otpadom nadležno je komunalno redarstvo Grada temeljem Odluke o komunalnom redu i drugih akata Grada koji uređuju postupanje s nepropisno odloženim otpadom.

# XVIII. PRIJELAZNE I ZAVRŠNE ODREDBE

**Članak 37**.

Danom stupanja na snagu ove Odluke prestaje važiti Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Knina (“Službeno glasilo Grada Knina” broj 13/20).

**Članak 38.**

Ova Odluka stupa na snagu osmog dana od dana objave u “Službenom glasilu Grada Knina”.

**PREDSJEDNIK GRADSKOG VIJEĆA**

**Dragan Miličević**

# PRILOG I

**OPĆI UVJETI**

**OPĆI UVJETI UGOVORA O KORIŠTENJU JAVNE USLUGE**

**SAKUPLJANJA KOMUNALNOG OTPADA NA PODRUČJU GRADA KNINA**

**Članak 1.**

Definicije i pojmovi u ovim Općim uvjetima odgovaraju definicijama i pojmovima korištenim u Odluci o načinu pružanja javne usluge sakupljanja komunalnog otpada na području Grada Knina (u daljnjem tekstu: Odluka).

**Članak 2.**

Ovim Općim uvjetima uređuju se međusobni odnosi između davatelja javne usluge i korisnika usluge koji su ugovorne strane Ugovora o korištenju javne usluge sakupljanja komunalnog otpada (u daljnjem tekstu: Ugovor) na području Grada.

Korisnik usluge je upoznat sa sadržajem ovih Općih uvjeta i pristaje na njihovu primjenu.

**Članak 3.**

Ugovor o korištenju javne usluge smatra se sklopljenim:

* + kad korisnik usluge dostavi davatelju usluge Izjavu o načinu korištenja javne usluge
  + prilikom prvog evidentiranog korištenja javne usluge ili zaprimanja na korištenje spremnika za primopredaju miješanog komunalnog otpada, u slučaju kada korisnik usluge ne dostavi davatelju usluge Izjavu o načinu korištenja javne usluge.

Izjava o načinu korištenja javne usluge je obrazac kojim se korisnik usluge i davatelj usluge usuglašavaju o bitnim sastojcima ugovora.

Dijelove ugovora čine: Opći uvjeti Ugovora, ova Odluka, Izjava o načinu korištenja javne usluge i Cjenik javne usluge.

Davatelj usluge je dužan omogućiti korisniku usluge uvid u akte iz stavka 3. ovog članka prije sklapanja Ugovora te prije svake izmjene i/ili dopune Ugovora te na zahtjev korisnika usluge.

Gradonačelnik Grada i davatelj usluge dužni su putem sredstava javnog informiranja, mrežne stranice, dostavom pisane obavijesti i/ili na drugi za korisnika usluge prihvatljiv način, osigurati da korisnik usluge, prije sklapanja Ugovora i/ili izmjene, odnosno, dopune Ugovora, bude upoznat s propisanim odredbama koje uređuju sustav sakupljanja komunalnog otpada, Ugovorom, pravima i obvezama.

Davatelj usluge je dužan na svojoj mrežnoj stranici imati poveznice na mrežne stranice »Narodnih novina« na kojima je objavljen Zakon, digitalna preslika Odluke, digitalna preslika Cjenika sa svim pripadajućim dodacima i prilozima, kao i obavijest o načinu podnošenja prigovora.

Zaključenjem ugovora o korištenju javne usluge korisnik usluge u svemu prihvaća ove Opće uvjete.

**Članak 4.**

Nekretnina koja se trajno ne koristi je nekretnina koja se u razdoblju od najmanje 12 mjeseci ne koristi za stanovanje ili nije pogodna za stanovanje, boravak ili obavljanje djelatnosti, odnosno nije useljiva.

Trajno nekorištenje nekretnine utvrđuje se na temelju očitovanja vlasnika nekretnine, a dokazuje se temeljem podataka očitanja mjernih uređaja za potrošnju električne energije ili plina ili pitke vode ili na drugi odgovarajući način, uključujući očevid lokacije.

Trajno nekorištenje nekretnine smatra se ako je potrošnja struje manja od 20 kwh godišnje i potrošnja vode do 2 m³ godišnje.

U slučaju kada korisnik usluge nije u mogućnosti dostaviti dokaz o nekorištenju nekretnine, dužan je plaćati javnu uslugu, a za svo vrijeme u kojem nije plaćao istu, obračunati će mu se cijena obvezne minimalne javne usluge.

**Članak 5.**

Korisnik usluge može otkazati ugovor odnosno korištenje javne usluge isključivo zbog prestanka vlasništva nad nekretninom, prestanka korištenja nekretnine (kad nije u njegovom vlasništvu) ili trajnog prestanka korištenja nekretnine, pisanim putem, podnošenjem zahtjeva za odjavom korištenja usluge.

Prilikom otkaza ugovora odnosno korištenja javne usluge svi dospjeli računi moraju biti plaćeni i tek tada se može brisati iz evidencije korisnika usluge.

Davatelj usluge ima pravo izvršiti provjeru navoda u zahtjevu za odjavom korištenja usluge.

Odmah po dostavi zahtjeva za odjavu korištenja usluge korisnik usluge dužan je davatelju usluge vratiti ili omogućiti povrat ispravnih spremnika za odlaganje otpada, ključeva/kartica za otvaranje otpadomjera. U protivnom, davatelj usluge ima pravo potraživati naknadu cijene za navedeno.

**Članak 6.**

Svaka promjena koja se prijavljuje prihvaća se od datuma prijave te je isključena mogućnost retroaktivnog učinka prijavljene promjene.

**Članak 7.**

Korisnik usluge dužan je obavijestiti davatelja usluge o svakoj promjeni podataka iz Izjave u roku od 15 dana od dana kad je nastupila promjena s popratnom dokumentacijom.

U slučaju da to ne učini dužan je podmiriti cijenu usluge sve dok to ne učini, odnosno dok to ne učini novi vlasnik odnosno Korisnik usluge.

Korisnik usluge obvezan je u roku od 15 dana od dana kad je nastupila promjena, obavijestiti davatelja usluge o svim promjenama namjene prostora ili djelatnosti te proširenju i izmjeni djelatnosti ili drugih okolnosti koje znatno utječu na povećanje ili smanjenje javne usluge zajedno sa popratnom dokumentacijom.

Sve obavijesti i zahtjeve korisnik usluge podnosi davatelju usluge, pisano, putem pošte, telefaksa, elektroničkom poštom ili na zapisnik u sjedištu davatelja usluge, svakog radnog dana, u vremenu od 7,00 do 15,00 sati.

**Članak 8.**

Promjena u zaduženju za korisnike usluge nastupa s početkom idućeg obračunskog razdoblja, koje slijedi iza mjeseca u kojem je zaprimljen zahtjev za promjenu s popratnom dokumentacijom.

**Članak 9.**

Spremnici za odlaganje komunalnog otpada moraju se nalaziti na obračunskom mjestu, kod korisnika usluge (ograđeno dvorište, ulaz u zgradu i dr.) odnosno na mjestima gdje je onemogućen pristup trećim osobama.

Iznimno, spremnici koje zajednički koriste korisnici u višestambenim zgradama, mogu biti smješteni i na javnoj površini, uz uvjet da se osigura mogućnost odlaganja otpada samo korisnicima usluge.

**Članak 10.**

Kada je zbog tehničkih uvjeta vozilu davatelja javne usluge onemogućen pristup do nekretnine korisnika usluge, a korisniku usluge je na uporabu dodijeljen spremnik za komunalni otpad, korisnik usluge dužan je spremnik na dan odvoza, prema rasporedu, iznijeti na prvu dostupnu javnu površinu kojoj vozilo davatelja usluge može pristupiti.

Spremnici koji nisu postavljeni sukladno odredbama ovoga članka neće biti ispražnjeni.

**Članak 11.**

Kada Davatelj usluge ne može vozilom pristupiti nekretninama većeg broja korisnika usluge na određenom području, zbog ograničenja lokacije ili drugih tehničkih uvjeta ili kada je to davatelj usluge odlučio zbog neracionalnog povećanja troškova ili nekih drugih okolnosti ili se nekretnina korisnika usluge nalazi na većoj udaljenosti od javne površine kojoj vozilo davatelja javne usluge može pristupiti (nepristupačna područja), davatelj usluge može korisnicima usluge staviti na raspolaganje odgovarajući zajednički spremnik te ugovoriti zajedničko korištenje spremnika kojeg će se postaviti na prvu dostupnu javnu površinu kojoj vozilo davatelja usluge može pristupiti.

**Članak 12.**

Sav odloženi komunalni otpad mora se nalaziti u spremniku, a poklopac spremnika mora biti potpuno zatvoren.

Zabranjeno je pretrpavati i dodatno sabijati otpad u spremniku. Otpad mora biti odložen u spremnik na način da prilikom pražnjenja isti u cijelosti gravitacijski ispadne iz spremnika.

Otpad odložen izvan spremnika neće se preuzeti.

**Članak 13.**

1. Korisnici usluge dužni su spremnike redovito održavati u ispravnom i funkcionalnom stanju, postupati s njima na način koji ne dovodi do njihovog oštećivanja te skrbiti da ti spremnici ne budu oštećeni od strane trećih osoba.
2. U slučaju oštećenja spremnika trošak nabave novog snosit će korisnici usluge.
3. U slučaju otuđenja dodijeljenog spremnika, korisniku usluge osigurava se, bez naknade, novi spremnik, ukoliko korisnik usluge dostavi policijski zapisnik o prijavljenoj krađi. U protivnom, korisnik usluge dužan je namiriti Davatelju usluge cijenu novog spremnika.

**Članak 14.**

1. Davatelj usluge dužan je pažljivo rukovati posudama za odlaganje otpada, tako da se iste ne oštećuju, a odloženi otpad ne rasipa i onečišćava okolinu. Svako onečišćivanje i oštećenje prouzrokovano skupljanjem i odvozom otpada davatelj usluge je dužan odmah otkloniti.
2. Davatelj usluge je dužan prilikom obavljanja javne usluge paziti da ne ošteti ograde i pročelja zgrada.
3. Nakon pražnjenja posuda za odlaganje otpada davatelj usluge dužan ih je vratiti na mjesto na kojem su bile i zatvoriti poklopac.
4. U slučaju da je oštećenje posude za odlaganje otpada uzrokovao davatelj usluge trošak nabave nove snosit će davatelj usluge.

**Članak 15.**

Kada korisnik usluge zahtijeva promjenu volumena spremnika, rok za dostavu spremnika je 30 (trideset) dana od dana zaprimanja zahtjeva.

**Članak 16.**

Korisnici usluge dužni su spremnike za komunalni otpad na dan odvoza, prema rasporedu, iznijeti na prvu dostupnu javnu površinu, na način da ne ometaju javni promet na kolniku ili pješačkoj stazi.

**Članak 17.**

Cijena javne usluge utvrđuje se Cjenikom javne usluge kojeg donosi i mijenja davatelj usluge, sukladno zakonu i propisima donesenim na temelju zakona.

Korisnik usluge je dužan plaćati cijenu javne usluge utvrđenu Cjenikom javne usluge.

**Članak 18.**

Cijenu javne usluge korisnici usluge plaćaju na temelju računa koji im davatelj usluge ispostavlja.

Davatelj javne usluge omogućava korisniku usluge provjeru ispravnosti zaračunatog iznosa u odnosu na pruženu uslugu.

**Članak 19.**

Računi se dostavljaju korisniku usluge na obračunsko mjesto, a na izričit zahtjev korisnika usluge, na adresu koju on odredi unutar Republike Hrvatske.

Na zahtjev korisnika usluge, davatelj usluge će dostaviti e-račun preko internet bankarstva banke korisnika usluge.

Korisnici usluge su dužni ispostavljeni račun podmiriti do roka utvrđenog na računu.

U slučaju zakašnjenja zaračunavaju se zakonske zatezne kamate u skladu sa zakonom.

Korisnik usluge nije ovlašten vršiti prijeboj sa tražbinama prema davatelju usluge u odnosu na bilo koje moguće protupotraživanje.

# Članak 20.

Ovi Opći uvjeti mijenjaju se na način koji je određen za njihovo donošenje.

Ovi Opći uvjeti objavit će se u „Službenom glasilu Grada Knina“ te na mrežnim stranicama davatelja usluge.